На основу члaна 24. Закона о избору народних посланика („Службени гласник РС“, број 14/22), а у вези са чл. 41. и 42. Закона о заштити података о личности („Службени гласник РС“, број 87/18),

Републичка изборна комисија, на седници одржаној 24. октобра 2023. године, донела је

**У П У Т С Т В О**

о ПСЕУДОНИМИЗАЦИЈ**и** ПОДАТАКА О ЛИЧНОСТИ

**I. УВОДНА ОДРЕДБА**

**Предмет уређења**

**Члан 1.**

Овим упутством уређује се начин псеудонимизације података о личности у актима које Републичка изборна комисије, локалне изборне комисије и скупштине општина, градова и градских општина објављују на веб-презентацији Републичке изборне комисије, у публикацијама или чине доступним јавности на други начин.

**II. ПОЈАМ И ПРЕДМЕТ ПСЕУДОНИМИЗАЦИЈЕ**

**Појам псеудонимизације**

**Члан 2.**

Псеудонимизација је обрада података о личности на начин који онемогућава приписивање података о личности одређеном лицу без коришћења додатних података.

**Подаци о личности који нису предмет псеудонимизације**

**Члан 3.**

(1) Псеудонимизација личног имена не врши се за:

1) заступника политичке странке;

2) овлашћено лице подносиоца изборне листе кандидата за народне посланике односно одборнике или предлагача кандидата за председника Републике;

3) лице које је одговорно за финансијско пословање, подношење извештаја, поштовање обавеза, забрана и ограничења прописаних законом којим се уређује финансирање политичких активности, за вођење књига и контакт са Агенцијом за спречавање корупције;

4) лице овлашћено да у име политичке странке закључи споразум о образовању коалиције политичких странака;

5) бираче који образују групу грађана;

6) физичко лице чије се лично име налази у називу коалиције политичких странака или називу групе грађана;

7) заступника правног лица које даје сагласност да се у називу коалиције или називу групе грађана употреби назив правног лица;

8) представника посматрача и преводиоца у пратњи представника страног посматрача;

9) бирача који подноси приговор или захтев за поништавање гласања на бирачком месту.

(2) Псеудонимизацији не подлежу ни следећи подаци:

1) подаци о кандидатима за народне посланике, председника Републике и одборнике (лично име, година рођења, занимање и место пребивалишта);

2) подаци о службеним лицима у државним и другим органима јавне власти који су од значаја за вршење службене дужности (име и презиме, функција, службена адреса и сл.);

3) подаци о физичким и правним лицима који су објављени у јавним регистрима.

**Подаци о личности који су предмет псеудонимизације**

**Члан 4.**

У актима из члана 1. овог упутства псеудонимизују се:

1) датум, година и место рођења;

2) име родитеља;

3) улица и кућни број;

4) јединствени матични број грађана (ЈМБГ);

5) број личне карте, пасоша или друге личне исправе, као и датум издавања и назив органа који је издао наведена документа;

6) адреса електронске поште и други подаци за контакт;

7) други податак о физичком лицу на основу којег би то лице могло бити одређено или одредиво.

**III. НАЧИН ПСЕУДОНИМИЗАЦИЈЕ**

**Начини псеудонимизације**

**Члан 5.**

(1) Подаци из члана 4. овог упутства псеудонимизују се изостављањем или заменом података, у зависности од тога у којем је облику акт који се објављује или чини доступним јавности на други начин.

(2) Начин псеудонимизације из става 1. овог члана мора бити примењен доследно у целом конкретном акту.

**Псеудонимизација података у актима у штампаном облику**

**Члан 6.**

(1) У актима који се псеудонимизују у штампаном облику, псеудонимизација се врши изостављањем података.

(2) Изостављање података врши се тако што се пре копирања или скенирања и објављивања акта подаци прекривају црном или другом бојом, коректор-траком или на други погодан начин, тако да се подаци учине невидљивим.

**Псеудонимизација података у актима у електронском облику**

**Члан 7.**

(1) У актима који се псеудонимизују у електронском облику, псеудонимизација се врши заменом података.

(2) Замена података врши се тако што се подаци замењују са три тачке (…), при чему се задржава ознака врсте тог податка, уколико је иста наведена.

(3) Изузетно од става 1. овог члана, уколико се подаци налазе у табели псеудонимизација се врши брисањем података.

**Одговорно лице**

**Члан 8.**

Секретар Републичке изборне комисије, секретар локалне изборне комисије, односно секретар скупштине општине, града и градске општине у обавези је да се стара да сва акта која се у складу са законом и упутствима Републичке изборне комисије објављују на веб-презентацији Републичке изборне комисије буду припремљена и објављена у складу са одредбама овог упутства.

**Овлашћено лице за послове псеудонимизације**

**Члан 9.**

(1) Секретар Републичке изборне комисије, секретар локалне изборне комисије, односно секретар скупштине општине, града и градске општине одређује једно или више лица која врше псеудонимизацију аката који се објављују на веб-презентацији Републичке изборне комисије, у публикацијама или чине доступним јавности на други начин.

(2) Лице из става 1. овог члана је у обавези да поступа у складу са одредбама овог упутства.

**IV. ЗАВРШНА ОДРЕДБА**

**Објављивање и ступање на снагу упутства**

**Члан 10.**

(1) Ово упутство се објављује у „Службеном гласнику Републике Србије“ и на веб-презентацији Републичке изборне комисије.

(2) Ово упутство ступа на снагу наредног дана од дана објављивања у „Службеном гласнику Републике Србије“.

02 Број 013-163/23

У Београду, 24. октобра 2023. године

**РЕПУБЛИЧКА ИЗБОРНА КОМИСИЈА**

ПРЕДСЕДНИК

Владимир Димитријевић